**VREDNOVANJE U NASTAVI POVIJESTI**

Vrednovanje je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su praćenje, provjeravanje i ocjenjivanje.

**Elementi vrednovanja u povijesti su:**

**1. Činjenično znanje:**

- poznavanje i razumijevanje događaja, procesa i pojava, temeljnih kronoloških odrednica, osnova korištenja povijesnih i zemljopisnih karata te korištenje odgovarajuće povijesne terminologije.

- obuhvaća poznavanje najvažnijih činjenica, datuma i povijesnih osoba iz svjetske i nacionalne povijesti, te razumijevanje temeljnih povijesnih pojmova koje učenik mora znati da bi bio upoznat s predmetom ili problemom koji treba riješiti.

- Vrednuje se: poznavanje i razumijevanje ključnih pojmova količina usvojenih podataka, točnost odgovora, brzina odgovaranja i argumentacija odgovora usmeno i pisano provjeravanje znanja

- Ovaj element vrednuje se u svim godinama učenja i poučavanja povijesti.

**2. Konceptualno znanje:**

- poznavanje, korištenje i razumijevanje tehničkih koncepata kao okvira za tumačenje i razumijevanje prošlih događaja, procesa i pojava. Riječ je o konceptima vremena i prostora, uzroka i posljedica, kontinuiteta i promjena, rada na povijesnim izvorima, povijesne perspektive te usporedbe i sučeljavanja.

- znanje o tome kako se odgovarajući sadržaji organiziraju, kako se različiti dijelovi sadržaja međusobno povezuju, te kako ti dijelovi funkcioniraju zajedno.

- Vrednuje se:

- snalaženje u prostoru i vremenu (povijesna karta, vremenska crta, kronološka tablica )

- objašnjavanje i povezivanje nastavnih sadržaja (uzročno-posljedične veze)

- sposobnost analiziranja i zaključivanja

- primjena naučenih pojmova na konkretnim primjerima

- analiza slikovnog materijala

- analiza povijesnih izvora.

- Ovaj element vrednuje se u svim godinama učenja i poučavanja povijesti.

**3. Proceduralno znanje:**

- poznavanje i primjena odgovarajućih metoda,

- postupaka i procedura u radu s povijesnim izvorima te u istraživanju prošlosti.

- obuhvaća metode istraživanja i kriterije za uporabu vještina, tehnika i metoda, ili kako nešto učiniti.

- bavi se nizovima koraka (vještine, tehnike i metode) koji slijede jedan iza drugoga, a koji na taj način dovode do rezultata

- uključuje kriterije o tome kada treba upotrijebiti određene vještine, tehnike i metode

- uključuje poznavanje metoda prikupljanja, sređivanja i obrade podataka

- uključuje znanje o načinima interpretacije i pisanja učeničkog rada

- opskrbljuje učenike znanjima koja su im potrebna za rješavanje problema

- Vrednovanje:

- svaki učenički rad

- usmeno i pisano provjeravanje znanja i praktični rad

- ovaj element vrednuje se u svim godinama učenja i poučavanja povijesti.

**KRITERIJ OCJENJIVANJA**

ODLIČAN (5)

- učenik je u potpunosti usvojio ključne pojmove, razumije i točno primjenjuje naučeno, samostalno uočava i objašnjava uzročno-posljedične veze u povijesnim zbivanjima, osobe i događaje samostalno i točno može svrstati u određeni period i prostor

VRLO DOBAR (4)

- učenik je gotovo u potpunosti usvojio ključne pojmove, samostalno ih objašnjava i točno primjenjuje, uzročno posljedične veze objašnjava uz malu pomoć učitelja, osobe i događaje samostalno, s manjim greškama može svrstati u prostorni i vremenski okvir

DOBAR (3)

- učenik je većim dijelom usvojio ključne pojmove, može ih samostalno objasniti

i djelomično točno primijeniti ,uzroke i posljedice povijesnih zbivanja objašnjava

uz pomoć učitelja, osobe i događaje može svrstati u određeni period i prostor uz veće pogreške

DOVOLJAN (2)

- učenik je samo djelomično usvojio ključne pojmove, većinu pojmova ne razumije i ne zna objasniti, ne zna utvrditi uzrok i posljedicu povijesnih zbivanja, osobe i događaje može svrstati u određeni vremenski okvir samo uz pomoć učitelja

NEDOVOLJAN (1)

- učenik nije usvojio ključne pojmove, ne zna činjenice, ne može odrediti uzrok i posljedicu povijesnih zbivanja, osobu i događaj ne zna svrstati u određeni period i prostor niti uz pomoć učitelja.

**PISANJE KRATKIH POVIJESNIH ESEJA**

U svim pisanim radovima glavni je zahtjev podjela rada na tri dijela: uvod, glavni dio i zaključak.

Uvodni dio sadrži određivanje problema: objašnjava se odabir teme i istraživačko pitanje, opisuje se metodologija rada (postupak istraživanja i način prikupljanja podataka), daje osvrt na izvore i literaturu korištene prilikom izrade rada.

Središnji dio sadrži preglednu i sistematičnu razradu odabrane teme – prikaz dobivenih podataka i obrazloženje rezultata.

Zaključni dio sažima rezultate istraživanja i sadrži odgovor na istraživačko pitanje

**KRITERIJI ZA VREDNOVANJE PREZENTACIJE/PLAKATA**

1. Sadržaj i struktura izlaganja

0 bodova - Prezentacija ne zadovoljava nijedan kriterij.

1 bod - Izlaganje je loše povezano i nije pregledno. Nejasno su iznesene temeljne ideje, način rada i rezultati istraživanja.

2 boda - Izlaganje ima preglednu strukturu, ali ne djeluje cjelovito. Temeljne ideje, način rada i rezultati istraživanja djelomično su izneseni i argumentirani.

3 boda - Izlaganje ima jasnu strukturu (uvod, glavni dio, zaključak). Rečenice su precizne, jasne i gramatički točne. Temeljne ideje, metodologija i rezultati istraživanja jasno su izloženi, povezani i potkrijepljeni adekvatnim primjerima, odabir terminologije prikladan, zaključci uvjerljivi.

2. Način izlaganja

0 bodova - Prezentacija ne zadovoljava nijedan kriterij (duža je od 10 minuta).

1 bod - Prezentacija je u okviru propisanog vremena, ali je kratka i neadekvatna. Izgovor je nerazgovijetan, a tempo govora prebrz ili prespor. Učenica/učenik čita bilješke ili govori napamet naučeni tekst.

2 boda - Prezentacija je vremenski adekvatna i uglavnom primjerena temi. Izgovor, tempo i jačina glasa su većim dijelom primjereni. Učenica/učenik usmeno prezentira svoj tekst no nedostaje kontakt sa slušateljima.

3 boda - Prezentacija je u okviru propisanog vremena i primjerena temi. Izgovor je razgovijetan, jačina glasa i tempo govora primjereni. Pozornost je usmjerena na slušatelje, gestikulacije primjerene i postignuta interaktivnost.

3. Korištenje medija

0 bodova - Prezentacija ne zadovoljava nijedan kriterij (mediji se nisu koristili).

1 bod - Korištenje odabranih medija je slabo, prezentirani materijal loš i tek dijelom prati izlaganje.

2 boda - Učenica/učenik se dobro služi odabranim medijima. Prezentirani materijal je uglavnom primjeren za provedeno istraživanje i većim dijelom prati izlaganje.

3 boda - Učenica/učenik se u potpunosti služi odabranim medijima. Pisani i slikovni materijal je primjeren za provedeno istraživanje: prati tijek izlaganja, naglašene su ključne ideje rada, primjeri su dobro odabrani.

4. Odgovori na pitanja

0 bodova - Učenica/učenik nije odgovorio/la ni na jedno pitanje.

1 bod - Učenica/učenik djelomično je odgovorila/odgovorio na pitanja.

2 boda - Učenica/učenik većinom je odgovorila/odgovorio na pitanja.

3 boda- Učenica/učenik u potpunosti je odgovorila/odgovorio na pitanja.

Ukupan broj bodova: 33 (esej 21 bod i obrana 12 bodova).

Vrijednosti za granice ocjena kod **pisanog provjeravanja** povijesnih znanja i vještina:

|  |  |
| --- | --- |
| **Postotak (%) bodova** | **Ocjena** |
| 0-44% | Nedovoljan (1) |
| 45-60% | Dovoljan (2) |
| 61-74% | Dobar (3) |
| 75-89% | Vrlo dobar (4) |
| 90-100% | Odličan (5) |